**МЕШОВИТ ПАРЛАМЕНТАРЕН КОМИТЕТ**

**- РЕПУБЛИКА МАКЕДОНИЈА И ЕВРОПСКА УНИЈА**

**13-ти Состанок**

**3-4 декември 2015 година**

**Скопје**

**Препораки**

 Мешовитиот парламентарен комитет - Република Македонија и Европската унија го одржа својот 13-ти состанок на 3 и 4 декември 2015 година во Скопје под заедничко претседавање на г. Кенан ХАСИПИ (Демократска Партија на Турците, Република Македонија) и на г. Алојз ПЕТЕРЛЕ (ЕПП, Словенија).

 На овој состанок Комитетот имаше размена на мислења со г. Фатмир БЕСИМИ, вицепремиер за европски прашања на Република Македонија, г. Никола ПОПОСКИ, министер за надворешни работи на Република Македонија и г. Аиво ОРАВ, aмбасадор во име на Советот на Европската унија.

 Мешовитиот парламентарен комитет размени мислења за следниве теми:

* за односите меѓу Европската унија и Република Македонија,
* имплементација на договорите од 2 јуни и 15 јули и предвидените цели од Пристапниот дијалог на високо ниво, со посебен осврт на:
	+ владеење на правото, реформи во судството и борбата против корупцијата,
	+ изборната реформа и претстојните парламентарни избори,
	+ слободата на медиумите,
	+ дијалогот меѓу заедниците.
* мигрантската криза предизвици, справување и можни последици.

 Мешовитиот парламентарен комитет, согласно со членот 3 од Деловникот за работа, ги упатува следниве препораки до институциите на Република Македонија и на Европската унија:

 Имајќи ги предвид:

 А. Извештајот на Европската комисија за напредокот на Република Македонија и Стратегијата за проширување и главните предизвици од 10 неомври 2015 година,
 Б. Декларацијата и препораките од 11-тиот Состанок на МПК - РМ и ЕУ од 22-23 мај 2013 година и Заедничката изјава на ко-претседавачите од 12-тиот Состанок од 26-27 ноември 2014 година во Стразбур,

 В. Заклучоците на Европскиот совет за Република Македонија од 16 декември 2014 година, 21 април 2015 година и 23 јуни 2015 година,

 Г. Резолуцијата на Европскиот парламент од 11 март 2015 година по Извештајот за напредокот на Република Македонија за 2014 година **(**[**2014/2948(RSP)**](http://www.europarl.europa.eu/oeil/popups/ficheprocedure.do?lang=en&reference=2014/2948(RSP))**),**

Д. Дванаесеттиот состанок на Советот за стабилизација и асоцијација меѓу Република Македонија и ЕУ од 20 јули 2015 година,

 Ѓ. Петтиот состанок на Претпристапниот дијалог на високо ниво - Република Македонија и Европската комисија од 18 септември 2015 година,

 1. Го поздравува политичкиот договор од 2 јуни 2015 година и неговиот протокол од 15 јули 2015 година и нивната имплементација, особено враќањето на опозицијата во Собранието, назначувањето на специјалниот обвинител и неговиот тим и новиот состав на владата; инсистира на континуирана имплементација на овие договори,

 2. Го поздравува Извештајот за напредокот од 10 ноември 2015 година и обрнува внимание на изјавата на Комисијата дека процесот на пристапување на земјата е во критичен момент, забележува дека во светло на напредокот направен досега во имплементацијата на политичкиот договор од јуни/јули, Комисијата е подготвена да ја даде својата препорака за отворање на пристапните преговори со Република Македонија, под услов на континуирана имплементација на политичкиот договор од јуни/јули и значителниот напредок во имплементација на Итните реформски приоритети,

 3. Ја повторува својата поддршка за отворање на пристапните преговори, доколку се исполнат бараните услови од страна на Република Македонија, ја нагласува важноста за целосна имплементација на Итните реформски приоритети за да се задржи препораката за отворање пристапни преговори, во таа насока, му препорачува на Советот да одлучи за отворање на пристапни преговори најбрзо што може по изборите во април, под услов Република Македонија да ги исполни Итните реформски приоритети, исто така, бара Советот да ја задолжи Комисијата веднаш да започне со подготвување рамка за преговори,

 4. Ја поздравува спремноста на Комисијата да продолжи со Пристапниот дијалог на високо ниво (ХЛАД) по пауза од две години на 18 септември 2015 година, потсетувајќи дека моментумот за реформи треба да се одржи и да продолжи нивната ефективна имплементација, како и одржување напредвремени парламентарни избори закажани во април 2016 година, истакнува дека ХЛАД досега обезбеди корисен фокус на потребните реформи во земјата, но сепак потсетува дека ХЛАД не може да биде замена за преговори за членство во ЕУ,

 5.Ги зема предвид Препораките од Групата на виши експерти, содржани во Итните реформски приоритети подготвени од страна на Европската комисија и бара континуирана соработка меѓу политичките партии во однос на спроведувањето на акцискиот план усвоен од страна на Владата врз основа на овие препораки,

 6. Ја зема предвид оценката на ЕК за судскиот реформски процес и бара од властите да осигураат целосна независност на судскиот систем и да се воздржуваат од било какво политичко влијание, бара воспоставување на регистер со податоци за ефективно гонење во борбата против корупцијата, особено на високо ниво, ја нотира високата стапка на решени предмети со што се надминува застојот и должината на судските постапки и очекува сите судски постапки во земјата да се спроведуваат со целосно почитување на принципите на националното и меѓународното право, го поздравува фактот што Европскиот суд за човекови права потврди дека Врховниот суд обезбедува ефективен национален правен лек за должината за постапката за жалба,

 7. Го поздравува напредокот постигнат во изборното законодавство, согласно со препораките на ОБСЕ/ОДИХР за негово имплементирање, со осврнување на сите недостатоци на инклузивен и навремен начин, ја истакнува потребата за подготвување на претстојните парламентарни избори во април 2016 година според највисоките меѓународни стандарди, како што е наведено во Итните реформски приоритети, ги повикува сите политички партии да осигураат слободна и фер изборна процедура и да работат кон покооперативна политичка култура,

 8.Ја изразува својата загриженост за падот на слободата на изразување и медиумската средина во последниве години, ги зема во предвид извешаите на асоцијациите на новинари во однос на зголемувањето на случаи на насилство против новинари во земјата во 2015 година, силно бара од земјата да се осврне на недостатоците во однос на слободата на медиумитеи да осигура отворено, транспарентно и независно медиумско известување, без притисоци и закани, ја поканува владата да се наврати на нееднаквата дистрибуција на средства за рекламирање во земјата кон сите медиуми што го нарушува медиумскиот пазар,

 9. Препорачува натамошно континуирано спроведување на Охридскиот рамковен договор, како и вклучување на сите заедници во државните институции, особено преку зајакнатиот политички меѓуетнички и мултиконфесионален дијалог, во овој контекст, обрнува внимание на потребата за подготовка на пописот без натамошно одлагање, уште повеќе го поддржува образовниот систем во насока на постигнување на мултиетничко општество преку образование во заеднички смени, како што е во Куманово,

 10. Ги пофалува неодамнешните чекори преземени за збогатување на билатералните односи со соседните земји во рамките на одржувањето на добрососедски односи, особено заедничките заложби од страна на Република Македонија и Грција за подготовка на мерки за градење на доверба, се надева дека наскоро ќе се најде договорено и заеднички прифатливо решение на прашањето за името меѓу Република Македонија и Грција, го повторува својот став дека прашањето за името не смее да претставува пречка за започнување на пристапните преговори, иако истото треба да биде решено што е можно порано, во тој контекст, охрабрува директни разговори на највисоко ниво, ги забележува неодамнешните чекори кон зајакнување на билатералните односи меѓу Република Македонија и Бугарија и ги повикува двете земји да ги интензивираат нивните напори за промовирање на историско помирување, во оваа смисла, ги поздравува заедничките седници на Академиите на науките и уметностите на двете држави,

 11.Го забележува невидениот наплив на бегалци кои поминуваат низ земјата и ги поздравува вонредните напори на властите на земјата да се справат со зголемениот миграциски притисок и помошта која ја обезбедуваат на засегнатите лица под меѓународна заштита и нивната спремност целосно да ги преземат своите обврски, забележува дека транзитот на илјадници бегалци е предизвик за земјите од регионот,во смисол на трошоци поврзани со обезбедување на основни потреби за прием на мигранти, во тој контекст ја нагласува потребата за преземање на конкретни мерки од страна на земјите членки на ЕУ за споделување на одговорноста, потсетувајќи на Акциониот план од 17 точки усвоен на 25 октомври 2015 година во Брисел,

 12. Препорачува континуирана определба во спроведување на мерките за спречување на злоупотреба на либерализираниот визен режим со ЕУ, како и разгледување на социоекономските мотиви за ваквата злоупотреба, ги поздравува мерките преземени и владините напори за спречување на баратели на азил да ја напуштат земјата, во таа насока ЕУ треба суштински да ја зголеми помошта на полето на фундаменталните права и прашањата поврзани со миграцијата, затоа ја повикува Комисијата да започне подготовка (пред-скрининг) во овие области за идните пристапни преговори (Поглавја 23 и 24).